Skovlunde Kirke
Skovlunde Kirke er en sognekirke, der ligger nordligt i Skovlunde i Ballerup Kommune, omgivet af boligbyggeri til alle sider og jernbane umiddelbart mod nord.
Der er ingen kirkegård i umiddelbar tilknytning til kirken.
Den funktionalistiske kirke i røde teglsten er bygget i 1969-1972 efter tegning af arkitekten Aage Porsbo (1922-2015). Den overtog funktionen som Skovlundes kirke, efter der siden 1959 havde været holdt gudstjenester i en midlertidig vandrekirke på Skovlunde Torv.
Kirkesalen indgår i et større bygningskompleks som den sydvestre fløj, mens de andre bygninger indeholder menighedslokaler. Mod sydvest er der et våbenhus og et tårn, som på syd- og vestsiden har karakteristiske, modernistiske urskiver i blå og guld.
Indvendigt præges kirkerummet af de røde mursten og det hvidmalede betontag, som skråner opad mod syd, hvor det møder syv smalle vinduer, som går fra gulv til loft. Fordi vinduerne skråner mod vest, er der ikke direkte udsyn gennem dem fra kirkebænkene. I stedet henleder lyset opmærksomheden på alteret mod øst.
De røde sten går igen i kirkens inventar, hvor både prædikestolen, døbefonten og alteret er bygget af samme røde sten som selve kirkerummet, mens det øvrige inventar er i moderne stil og holdt i træfarver. Inventarstykkerne er tegnet af kirkens arkitekt, mens de karakteristiske lysekroner er udført af virksomheden Kemp og Lauritzen.
I kirken findes også glasmalerier fra 1982 af Jens Urup og fire malede højtidsskabe samt et udgangsbillede af Erik Hagens fra 2014.
Over alteret hænger altertavlen, som har titlen ”Jesus – JEG ER”. Det består af syv motiver fra Johannesevangeliet, hvorover i hvid et favnende, ungt menneske. Kunstværket har som middelalderens altertavler låger så det kan åbnes og lukkes, idet Skovlunde Kirkes altertavle dog har delvist gennemsigtige låger. Dermed kan tavlens udtryk ændres fra et glædeligt til et mere sorgfuldt motiv ved at lukke det, hvilket sker Langfredag.